# זה היום עשה ה' נגילה ונשמחה בו

## הרב אורי בצלאל פישר

יש מספר טענות נגד הקביעה לומר הלל ביום העצמאות. בוודאי במאמר קצר אי אפשר לנגוע בכל הטענות. אולם, ניגע בטענה אחת, שנראה לי יש בה משמעות מרובה להבנת יום העצמאות. יש שטענו שאין לומר הלל ביום העצמאות וביום ירושלים מחמת שתקנת נביאים לומר הלל על כל גאולה מצרה[[1]](#footnote-1) היא רק כשמדובר על נס שנעשה לרוב עַם ישראל. רבנים רבים הבינו שמדובר על נס שנעשה לרוב עַם ישראל בכל העולם. לכאורה, ביום העצמאות ההצלה היתה רק לאלו שהיו בארץ ישראל. הבנתם נובעת מכך שלדעתם ההודאה ביום העצמאות היא על ההצלה ממוות לחיים במלחמת השחרור.

נראה לי, שמדובר על נס שנעשה לכל עַם ישראל שבעולם. אך, לפני שאבאר את דבריי אביא מקצת מדברי רבותינו בדור הזה ובדור הקודם שגם סברו שהנס שביום העצמאות הוא נס שנעשה לכלל ישראל:

הגריא"ה הרצוג זצ"ל[[2]](#footnote-2) כתב:

ואחרי השואה המסמרת אם לא באה אחריה הישועה כלום היתה היהדות יכולה להתקיים, וכלום באמת זוהי הדרך, מהי השיטה להסתפק ב'מנין יהודים', ומה היה גורל הרוב הגדול, אלולי הישועה הזאת שהראתה סימנים של ההשגחה העליונה של ישראל.

הרב עובדיה הדאיא זצ"ל[[3]](#footnote-3) הסביר שההצלה היא שניתנה לנו מדינה, שיש בכך הצלה לכלל ישראל:

ויש מקום לייחסו כנס לכללות כל עם ישראל, דאף דאין כל יושביה עליה, והצרות והמלחמות היו רק בארץ ישראל, ועל תושבי ארץ ישראל... ואלמלא רחמיו יתברך, לא היה נשאר חס וחלילה שריד ופליט משונאי ישראל, בכל זאת, הנה התשועה מתייחסת לכל עם ישראל שבגולה, דהרי לפני כיבוש המדינה, היתה הארץ סוגרת ומסוגרת, כלפי עם ישראל שבגולה, ורבים מהם שבאו כמעיפלים לארץ ישראל, שברחו מארץ האויב, מקום השמד והשואה לחסות תחת כנפי ארץ ישראל, לא נתנו להם להכנס, והגלו לארץ נידחת במצור ובמצוק, ואלמלא כיבוש המדינה, היו עד היום דווים וסחופים בארצות גלותם, מאין דורש, ואין מבקש, וע"י כיבוש המדינה, נושע להם, שבאו לארץ אבותיהם, תחת שלטון אחיהם... וכמה מאות אלפים שהיו תחת שעבוד האויבים בגלותם, ניצלו ועלו לארץ מולדתם, אשר קיבוץ גליות כזה, עוד לא היה מימי החורבן, ופשוט שתשועה זאת של כיבוש המדינה, מתייחסת גם להם, אלא שיצאו מאפילה לאורה, משעבוד לגאולה. ואף אלה שלא סבלו, ולא סובלים בגולה, משלטון זרים, הרי ע"י כיבוש המדינה, ושלטון לישראל כאחד העמים, ניתוסף לכל אחד ואחד השרוי תחת שלטון זרים, חשיבות גדולה, וכבוד ויקר... וגם כי יש לכל אחד מהם הזדמנות חשובה, בכל עת שירצה לשוב לארץ מולדתו לארץ אבותיו באין מפריע... והרי זה ממש אתחלתא דגאולה, לכל עם ישראל השרוי בארץ ובגולה...

גם הרב נתן צבי פרידמן זצ"ל[[4]](#footnote-4) סבר שהנס של יום העצמאות היה נס לכלל ישראל, גם לאלו שיושבים בגולה:

אבל בענין שלפנינו שיצאנו מעבדות מדינית לחירות ועצמאות בכל שטחי החיים, והרגשת הגאולה אופפת לא רק את תושבי ארץ ישראל כי אם את כל היהודים הנמצאים בעולם, בבחינת "אף אותנו גאל עמהם", כל יהודי הנמצא בעולם יכול לחזור הביתה, שערי הארץ פתוחים לרווחה, ורבבות יהודים נוהרים אליה, ומליונים חושבים על זה, מתכננים תכניות ומטכסים עצות ומחשבים חשבונות להגיע לארץ ישראל....

הראשון לציון, הרב בן ציון מאיר חי עוזיאל זצ"ל**[[5]](#footnote-5)** כתב שכל עַם ישראל צריך לעשות יום טוב ביום זה, גם אלו שבגולה, זהו נס לכלל ישראל:

הכרזה נועזת זאת, שלא האמינו לה כל מלכי ארץ, עשתה את כל עם ישראל, שבארץ ובתפוצות, לעם עצמאי וריבוני בארצו ובכל משטרי חייו, נתנה אומץ וגבורה לצבקות ה', הם צבאות ישראל במלחמת גאולתו כאריות והצליחו נגד כל הקמים עלינו מסביב, והיא אשר פתחה שערי ארץ לפני עם ישראל מכל פזורי הגולה אל ארץ נחלת ה', והיא אשר נתנה לעם ישראל את מקומו המכובד בין כל העמים... **יום זה, הוא יום טוב לישראל היושב בארצו ובכל תפוצות פזוריו לדורות עולם להודות לה' חסדו ולהגיד בקול זמרה וצלה הלל ותהילה- "זה היום עשה ה' נגילה ונשמחה בו**.

הרב אברהם כהנא שפירא זצ"ל[[6]](#footnote-6) כתב שביום העצמאות יש חובה להודות לקב"ה על ג' טובות:א. ביטול הגלות. ב. על עצמאות ישראל. ג. על היכולת לקיים את מצות ישוב ארץ ישראל. כל מקום בגלות, אפילו במקום הנוח ביותר, נכלל במה שכתוב:

'ואבדתם בגוים, ואכלה אתכם בארץ אויביכם' (ויקרא כו, לח). גם בגלות הנוחה ביותר שקיימת בדורנו, הולכים בה לאיבוד באיזו דרך שהיא. ישראל שבין הגוים- סופם כליה והתבוללות. כן הוא מוסיף שהגלות נוגדת את היצירה הטבעית של עם ישראל. יהודים על פי טבעם שייכים לארץ ישראל. נוסף על כך, התורה בגלות איננה תורה כפי שצריך להיות. הרי מובא בסוגיא במס' חגיגה (ה, ע"ב): 'כיון שגלו ישראל ממקומן אין לך ביטול תורה גדול מזה'.

אח"כ הוא ביאר את ההודאה השניה על עצמאות ישראל. תפארתם של ישראל אינה קיימת אלא בשעה שהם משוחררים. החיים הרוחניים, כפי שהם צריכים להיות, אינם יכולים להיווצר בלא שנהיה משוחררים מעול הגוים.

לבסוף הוא הסביר את ההודאה השלישית, ההודאה על מצות ישוב ארץ ישראל. עכשיו יש לנו מצוה חדשה שנלקחה מאתנו יותר מאלפיים שנה. דבריו מבוססים על דברי הרמב"ן[[7]](#footnote-7) הידועים שיש שני חלקים למצוה זו: 1. לשבת בארץ. 2. כיבוש הארץ ושלא למוסרה לזולתנו מן האומות. במשך כל הדורות לא היינו יכולים לקיים מצוה זו, לא יכלנו לכבוש את הארץ, אבל עכשיו איפשרו לנו מן השמים לכבשה.

הוא הוסיף שבזמנו היתה מחלוקת גדולה שפילגה את עולם התורה. היו שאמרו שהם יעלו לארץ ישראל, רק עִם ביאת המשיח, והיו שאמרו שצריך לעלות לארץ ישראל כבר עכשיו, כיון שצריך לצפות לישועה בפועל. באותה עת, לא היה מי שיכריע, אך היום אנחנו כבר רואים מה הכריעו בשמים. אנחנו רואים שהתקיים הפסוק: "ואבדתם בגוים ואכלה אותכם ארץ אויביכם". כל הגולה היתה לשריפת אש, ואילו ארץ ישראל נהייתה לאבן פינה ולבסיס לקיום עם ישראל. אע"פ שיש כאלו שמדברים על המצב הרע בארץ ישראל, על שנאת עמי הארצות לתלמידי חכמים, בכל זאת, יש לראות שיש היום בארץ גידול עצום בלימוד התורה. זהו מקום התורה הגדול ביותר, מעולם לא היה בארץ ישראל או מחוצה לה, ריבוי כל כך גדול של תורה, הן בכמות והן באיכות.

אני אוסיף עוד מספר נקודות שמחמתן נראה לי שגם אלו שבגולה צריכים להודות על נס הקמת המדינה:

1. לאחר הקמת המדינה נפתחו שערי ארץ ישראל לכל יהודי ויהודי. כיום כל יהודי בכל מקום שהוא נמצא יכול לעלות לארץ. באותה עת היתה בכך בוודאי הצלה לרבים מעַם ישראל. רבים מן היהודים לאחר השואה לא היה להם מקום ללכת ומצבם היה בגדר של פיקוח נפש. גם לאחר מכן ראינו ששערי ארץ ישראל שנפתחו הצילו רבים מן היהודים כמו הרוסים והאתיופים. גם כיום יש הצלת נפשות לרבים מן היהודים בחוץ לארץ.

2. עצם הקמת המדינה יש בה הצלה לאנשים שנמצאים בחו"ל. הסיבה לכך היא, שכל ארץ יודעת שאם יפגעו באחד מן היהודים, יש מי שיתבע את דמו. יש מי שילחם בשבילו. כל עוד שהיינו בגלות, היינו תחת עול הזרים, ונתון לרצונם. הגוים יכלו לעשות לנו ככל העולה על רוחם. הגלות המרה שעברנו היא הוכחה ברורה לכך. בוודאי השואה האיומה הוכיחה זאת מעל כל ספק. הגרי"ד סולובייצ'יק זצ"ל אמר שבעבר לפני השואה היה ויכוח בין הרבנים אם יש לעלות לארץ או אין לעלות לארץ. ההיסטוריה הוכיחה מעל כל ספק את התשובה הנכונה. השואה האיומה הוכיחה שעַם ישראל היה צריך לעלות לארץ.

הקמת המדינה היא האור הגדול שבקע מתוך החושך הגדול של השואה האיומה. זו יציאה מאפילה לאור גדול שאין כמותו.

3. ההצלה האחרונה היא הצלה רוחנית. הקמת המדינה בשעתה הצילה רבים מעם ישראל שהיו בגלות מהתבוללות. כך העיד הגרי"ד סולובייצ'יק זצ"ל[[8]](#footnote-8). עד הקמת המדינה רבים מן היהודים התביישו ביהדותם, והקמת המדינה נתנה להם גאוה ויכלו להראות את עצמם כיהודים. נוסיף לכך שגם כיום תופעת ההתבוללות בחו"ל היא נפוצה בהרבה יותר מכאן בארץ. בארץ ישראל רוב תושביה יהודים ויכולת ההתבוללות מועטת, אין אחוזי התבוללות כל כך גבוהים. לכן, הקמת המדינה היא מונעת התבוללות, ובוודאי שעל כך יש להודות.

1. עיין מסכת פסחים קיז, ע"א. [↑](#footnote-ref-1)
2. פסקים וכתבים, כרך ב, אורח חיים, סימן קה. [↑](#footnote-ref-2)
3. במאמרו "הלל ביום העצמאות", מובא בספר "הלכות יום העצמאות", בעריכת הרב פרופ' נחום רקובר. [↑](#footnote-ref-3)
4. במאמרו, "בדין יום העצמאות", שם. [↑](#footnote-ref-4)
5. ספר הרבנות הראשית לישראל שבעים שנה לייסודה, כרך ב', עמ' 842-843. [↑](#footnote-ref-5)
6. קובץ הציונות הדתית, מוקדש למאה שנות ציונות דתית, מאמר "חיוב ההודאה ביום העצמאות". [↑](#footnote-ref-6)
7. בהוספות שלו על ספר המצוות של הרמב"ם, מצוה ד. [↑](#footnote-ref-7)
8. עיין בספר מועדי הרב, של הגרי"ד סולובייצי'ק זצ"ל, שיעור השותפות בין האדם לבין הקב"ה; חוברת זה היום עשה ה' שנת תשס"ו, עמ' 7- של הרב דרוקמן שליט"א. [↑](#footnote-ref-8)